Flere biler er mandag morgen kørt sammen i harmonikasammenstød på E-45. Det oplyser vagtchef ved Nordjyllands Politi Karsten Højrup. Først skete der et sammenstød på strækningen mellem Støvring N og Svenstrup i retning mod Aalborg, hvor tre biler var involveret. To af bilerne fik store materielle skader, men ingen personer kom alvorligt til skade. Kort tid efter skete endnu et sammenstød i nordlig retning ved Aalborg før Egensevej. Her var fire biler involveret. - I en af bilerne var et ældre ægtepar, som begge er kørt til sygehuset med ambulance. I de andre tre biler var der i hver én føre, og her er en også kørt afsted. Så i alt er tre kørt til sygehuset efter det andet uheld, siger Karsten Højrup. Efterfølgende er der yderligere sket et følgeuheld med to biler. - Der har virkelig været panik i trafikken her til morgen, siger vagtchefen. Politiet mistænker udover for tæt kørsel de lave temperaturer og vand på kørebanen som årsag til uheldene. Lang kø De tre uheld betyder, at der mandag morgen har været lang kø på motorvejen. Efter det første uheld var motorvejen helt spærret i nordgående retning, og det skabte en flere kilometer lang kø fra uheldsstedet. Herefter blev et enkelt spor igen farbart, og det betød, at det tog lang tid før køen igen var opløst. Derfor blev bilister opfordret til at følge skiltene ved Støvring Syd og Nord og til at køre af motorvejen og fortsætte ad alternative ruter. Derfor har der også været kø og tæt trafik andre steder. Det skulle dog igen være normalt, siger vagtchefen.
Mandag morgen har flere biler været involveret i harmonikasammenstød på E45 i nordgående retning.